WIIK ออกตั๋วแลกเงินระยะสั้นวงเงิน 600 ลบ. ลดต้นทุนเสริมสภาพคล่อง
WIIK ออกตั๋วแลกเงินระยะสั้นวงเงิน 600 ลบ. ขายผู้ลงทุนทั่วไป-วงจำกัดประเภทผู้ลงทุนสถาบันหรือรายใหญ่ เพื่อลดต้นทุนเสริมสภาพคล่อง
17 พ.ค. 2559

นายวิบูลย์ แสงวิทยานนท์ ประธานเจ้าหน้าที่บริหาร บริษัท วิค แอนด์ ฮุคลันด์ หรือ WIIK เปิดเผยว่า เมื่อวานนี้ (16 พ.ค.59) ที่ประชุมคณะกรรมการบริษัทมีมติอนุมัติให้ออกและเสนอขายตั๋วแลกเงิน (BE) ระยะสั้น วงเงิน ณ ขณะใดขณะหนึ่งไม่เกิน 600 ล้านบาท ต่อผู้ลงทุนกรณีทั่วไป หรือกรณีวงจำกัดประเภทผู้ลงทุนสถาบันหรือผู้ลงทุนรายใหญ่ และมอบอำนาจให้คณะกรรมการบริหารพิจารณาจำนวนเงินที่จะเสนอขายแต่ละครั้ง
โดยการออก BE ในครั้งนี้ รวมกับเงินเพิ่มทุน PP จำนวน 225 ล้านบาท จะทำให้บริษัทมีสภาพคล่องสูงสามารถลดต้นทุนเรื่องดอกเบี้ยจากเงินกู้สถาบันการเงิน รวมทั้งสามารถลงทุนในธุรกิจบริหารจัดการน้ำได้ทันที